Document ID: 31993D0198

ΑΠΟΦΑΣΗ ΤΗΣ ΕΠΙΤΡΟΠΗΣ της 17ης Φεβρουαρίου 1993 περί των όρων υγειονομικού ελέγχου και έκδοσης κτηνιατρικών πιστοποιητικών για τις εισαγωγές οικόσιτων αιγοπροβάτων από τρίτες χώρες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 για τα υγειονομικά προβλήματα και τα υγειονομικά μέτρα κατά των εισαγωγών ζώων του βοείου, χοιρείου, προβείου και αιγείου είδους, νωπών κρεάτων ή προϊόντων με βάση το κρέας προελεύσεως τρίτων χωρών(1) , όπως τροποποιήθηκε τελευταία από τον κανονισμό (ΕΟΚ) αριθ. 1601/92(2) , και ιδίως τα άρθρα 8 και 11,
Εκτιμώντας:
ότι στην οδηγία 91/68/ΕΟΚ του Συμβουλίου(3) θεσπίζονται οι όροι που διέπουν το ενδοκοινοτικό εμπόριο αιγοπροβάτων-
ότι στην οδηγία 91/496/ΕΟΚ του Συμβουλίου(4) , όπως τροποποιήθηκε τελευταία από την οδηγία 92/438/ΕΟΚ(5) , θεσπίζονται οι αρχές που διέπουν τη διοργάνωση κτηνιατρικών ελέγχων για τα ζώα που εισάγονται στην Κοινότητα από τρίτες χώρες-
ότι φαίνεται ότι η υγειονομική κατάσταση των ζώων στις τρίτες χώρες που εμφαίνονται στον κατάλογο της απόφασης 79/542/ΕΟΚ του Συμβουλίου(6) , όπως τροποποιήθηκε από την απόφαση 93/100/ΕΟΚ της Επιτροπής(7) , όπου συμπεριλαμβάνονται τα αιγοπρόβατα, ελέγχεται από τις κτηνιατρικές υπηρεσίες οι οποίες, μολονότι σε ορισμένες περιπτώσεις βρίσκονται υπό αναδιοργάνωση, μπορούν ωστόσο να παρέχουν ικανοποιητικές εγγυήσεις όσον αφορά ασθένειες οι οποίες ενδέχεται να μεταδοθούν κατά την εισαγωγή αιγοπροβάτων-
ότι οι κτηνιατρικές αρχές των τρίτων χωρών που εμφαίνονται στον προαναφερόμενο κατάλογο έχουν αναλάβει τη δέσμευση να κοινοποιούν στην Επιτροπή και στα κράτη μέλη την εμφάνιση των ακόλουθων ασθενειών εντός 24 ωρών από της εμφανίσεώς τους: πανώλους, αφθώδους πυρετού, κυανής γλώσσας, μεταδοτικής πλευροπνευμονίας των αιγοπροβάτων, πανώλους των μικρών μυρηκαστικών, επιζωοτικής αιμορραγικής νόσου, ευλογιάς των προβάτων, ευλογιάς των αιγών, πυρετού της κοιλάδας του Rift και φυσαλιδώδους στοματίτιδας, να λάβουν την απόφαση ή να προβούν σε εμβολιασμό κατ' αυτών-
ότι οι κτηνιατρικές αρχές των τρίτων χωρών του εν λόγω καταλόγου έχουν αναλάβει τη δέσμευση να μην επιτρέπουν την έκδοση των πιστοποιητικών που περιγράφονται στο παράρτημα της παρούσας απόφασης για τα εισαγόμενα ζώα, εκτός εάν η εισαγωγή τους έχει γίνει από κράτος μέλος ή σύμφωνα με κτηνιατρικούς όρους τουλάχιστον ισοδύναμους με εκείνους που προβλέπονται στην οδηγία 72/462/ΕΟΚ, καθώς και στις εκτελεστικές ή συμπληρωματικές αποφάσεις-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη επιτρέπουν τις εισαγωγές οικόσιτων αιγοπροβάτων που πληρούν τις προϋποθέσεις του υγειονομικού πιστοποιητικού που περιλαμβάνεται στα μέρη 1 α και 1 β του παραρτήματος όσον αφορά τα ζώα που προορίζονται για σφαγή. Το πιστοποιητικό αυτό πρέπει να συνοδεύει τις αποστολές αιγοπροβάτων από τις τρίτες χώρες ή τα μέρη των τρίτων χωρών που περιλαμβάνονται στο παράρτημα μέρη 2 α και 2 β αντιστοίχως.
Άρθρο 2
Η παρούσα απόφαση εφαρμόζεται από την εξηκοστή ημέρα μετά την κοινοποίησή της στα κράτη μέλη.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 17 Φεβρουαρίου 1993.

Labels: 0
3
5
6